**การพัฒนาเส้นทางการท่องเที่ยวโดยชุมชนด้วยกระบวนการมีส่วนร่วม**

**บ้านหินสอ หมู่ที่ 6 ตำบลปลาบ่า อำเภอภูเรือ จังหวัดเลย**

**บทคัดย่อ**

การพัฒนาเส้นทางการท่องเที่ยวโดยชุมชนด้วยกระบวนการมีส่วนร่วมนี้เป็นงานวิจัยที่ช่วยสนับสนุนให้ชุมชนมีส่วนร่วมในการพัฒนาเส้นทางการท่องเที่ยว มีวัตถุประสงค์เพื่อศึกษาเส้นทางการท่องเที่ยวประกอบการมีส่วนร่วมในการพัฒนาของชุมชนบ้านหินสอ หมู่ที่ 6 ประชากรที่ใช้ในการศึกษา คือ กลุ่มชาวบ้านหินสอที่จะทำการพัฒนาเส้นทางการท่องเที่ยว ประกอบด้วยกลุ่มคณะกรรมการการบริหารจัดการท่องเที่ยวโดยชุมชน จำนวน 15 คน ทำการเก็บข้อมูลโดยการสัมภาษณ์ การสังเกตแบบมีส่วนร่วมและการสนทนากลุ่ม

ผลการวิจัยพบว่า การพัฒนาการพัฒนาเส้นทางการท่องเที่ยวโดยชุมชนด้วยกระบวนการมีส่วนร่วม คือ การจัดทำสื่อเพื่อการประชาสัมพันธ์การท่องเที่ยวที่แสดงให้เห็นถึงจุดเด่นของชุมชน เนื่องจากชุมชนเป็นพื้นที่ราบสูง ช่วงอากาศหนาวจะเกิดแม่คะนิ้งขึ้น มีหมอกหนา สัมผัสได้ถึงบรรยากาศที่หนาวเย็นอุณหภูมิ ติดลบ ผู้วิจัยจึงคิดค้นหาวิธีที่จะพัฒนาเส้นทางการท่องเที่ยวเพื่อให้เกิดการพัฒนาแบบมีส่วนร่วมกับชุมชนโดยมีการจัดทำป้ายประชาสัมพันธ์การท่องเที่ยว ป้ายแผนที่เพื่อการท่องเที่ยว ป้ายบอกเส้นทางการเดินเท้า เส้นทางปั่นจักรยาน 2 เส้นทาง ป้ายบอกเล่าเรื่องราวประวัติศาสตร์ชีวิตที่สื่อถึงความเป็นชุมชน วิถีชีวิตชุมชนที่เรียบง่าย ผลลัพธ์ที่ได้จากการวิจัยคือ เส้นทางแบบผสมผสานเกิดจากการวางแผนผังในบริเวณแหล่งท่องเที่ยวที่มีความโดดเด่น เพื่อกำหนดเส้นทางการท่องเที่ยว เพื่อให้นักท่องเที่ยวสามารถพบเห็นหรือเข้าชมจุดที่น่าสนใจ ตามแหล่งท่องเที่ยวต่างๆ ได้ง่ายสะดวก การจัดทำแผ่นพับประชาสัมพันธ์เป็นการสื่อถึงการประชาสัมพันธ์เพื่อการท่องเที่ยวโดยชุมชน ทำให้ได้รับความรู้เกี่ยวกับเส้นทางการท่องเที่ยวโดยชุมชน การบอกเล่าเรื่องราวประวัติศาสตร์ชุมชน ป้ายเส้นทางการท่องเที่ยวและช่วยให้นักท่องเที่ยวรับรู้ถึงความเป็นมาของชุมชน เป็นการส่งเสริมการท่องเที่ยวและการสื่อสารข้อมูลไปยังกลุ่มนักท่องเที่ยวและสื่อถึงความเป็นชุมชนผู้จัดทำสื่อควรออกแบบให้มีความน่าสนใจ การจัดทำป้ายบอกทางเพื่อการท่องเที่ยวโดยชุมชนเป็นการสื่อถึงการบอกเส้นทางที่ท่องเที่ยวโดยการเดินเท้าและการปั่นจักรยานชมวิว 2 ข้างทาง ป้ายแผนที่เส้นทางท่องเที่ยว ป้ายบอกเล่าเรื่องราวประวัติศาสตร์ชีวิต ความเป็นชุมชน วิถีชีวิตของชุมชน จุดชมวิวที่มีเป็นเอกลักษณ์ของชุมชน เดินชมสวนแก้วมังกร เดินชมสวนแมคคาเดเมีย